google/wiki40b huggingface dataset:
White House Down

Handling

John Cale (Channing Tatum), en politimann i Washington D.C., har nettopp blitt nektet drømmejobben i Secret Service, nemlig å beskytte president James Sawyer (Jamie Foxx). Han er lite lysten på å skuffe sin datter Emily (Joey King) med nyhetene, så han tar henne med på en omvisning på Det hvite hus. Men akkurat idet han gjør det, blir komplekset overtatt av en paramilitær gruppe. Mens landets regjering er i kaos og tiden løper ut, blir det opp til Cale å redde presidenten, datteren sin og hele landet.

Om filmen

Filmen innbragte 205 millioner dollar på verdensbasis, hvorav 73 millioner i USA. Dette mot et produksjonbudsjett på ca. 150 millioner dollar. Filmen ble beskrevet som en kommersiell flop.
Gafferteip

Gafferteip eller Gaffateip (fra engelsk gaffer, som i denne forbindelse betyr sjefselektriker på en filminnspilling, spesielt med ansvar for lysteknikk) er en type bredt limbånd som ofte blir brukt av lyd- og lysteknikere.

Bruksområder

De fleste musikere har også en rull gafferteip klar til bruk. Spesielt trommeslagere bruker denne teipen til alt fra demping av trommer til vedlikehold. Teipen er sterk, men kan lett rives fra rullen pga. trådene som er i teipen. Den brukes også innen film. Teipen legges som blokkeringslinjer for skuespillerne og markeringer for hvor møbler skal stå.
En lignende versjon av gafferteip, spike tape, blir brukt som gulvdekorasjoner på teatere. Teipen kan også brukes for å holde ledninger nede på gulvet under forestillinger.
Gafferteip er ikke helt det samme som duct tape. Mens gafferteip vanligvis er svart, er duct tape som oftest sølvfarget, og har et sterkere lim som ofte setter merker. Gafferteip er laget for å kunne tas av uten å sette igjen limrester. Ordet gaffateip blir også av og til brukt som en felles betegnelse på teiper lik duct-tape.
Brian Deane

Trenerkarriere

Sarpsborg by hadde ikke greid å beholde plassen i Tippeligaen på 43 år, da Deane klarte denne bragden i sin første sesong som trener i klubben. Det ble stor byfest på Sarpsborg torg etter at plassen endelig var sikret etter seier mot Ranheim i kvalifiseringen. Sarpsborg spilte meget bra under Deane i 2013-sesongen, og tok klart flest poeng mot lagene på øvre halvdel, deriblant uavgjort borte mot seriemester Strømsgodset, seks poeng mot bronsevinner Haugesund og seire over Viking, Brann og Molde. Både i første og siste tredjedel av sesongen var Sarpsborg selv på øvre halvdel av tabellen poengmessig, men en katastrofal sommer med åtte tap på rad førte til at klubben lå under nedrykksstreken fra 19. til 28. serierunde. Britisk media fulgte Deanes bravader tett, og i intervjuer unnlot ikke Deane å poengtere at halvparten av klubbene i Tippeligaen hadde over dobbelt så stort budsjett som Sarpsborg 08, deriblant Tromsø som rykket ned. Deane illustrerte også gapet med at Brann ble slått av Sarpsborg 08 tross at Brann har en spiller som tjener mer enn de elleve Sarpsborg hadde på banen til sammen, nærmere bestemt Erik Huseklepp som tjente over 6 millioner kroner i 2012.
Snurrebass

En snurrebass er et leketøy, som i prinsippet består av en skive med en smal pinne gjennom sentrum og vinkelrett på skiven.
Leken fungerer etter gyro-prinsippet, slik at når du snurrer den over en viss hastighet, holder spinnet på skiven snurrebassen oppe. Den stopper ikke å snurre før farten blir lav nok til at tyngdekraften overvinner spinn-kraften, og den velter. Snurrebasser viser også det fysiske fenomenet presesjon.
Snurrebasser fins i flere ulike utførelser, og spinnet settes i gang med forskjellige metoder: manuelle, mekaniske og elektriske.
Tredemølle

En tredemølle er et treningsapparat som det er mulig å gå, løpe eller jogge på. Det består av et belte som går rundt mens personen som trener beveger seg på det i samme hastighet som beltet, og dermed står stille i forhold til omgivelsene. Hastigheten kan reguleres fra gange til hurtigløp. De fåes også som skråplan, slik at en går eller løper oppoverbakke.
Ordet kommer fra gammelt av og betyr en mølle som er drevet av mennesker eller dyr.
Elevate (album)

Elevate er et musikkalbum med Big Time Rush, utgitt i november 2011.
Meile

Meile er i den norrøne mytologien en av Odins seks sønner og bror av Tor.
Meile nevnes i Hårbardsljod der Tor kvad: «Eg er Odins son og bror til Meile». Siden Odin hadde seks sønner og Tor spesifikt bare nevnte Meile, kan man kanskje gå ut ifra at de også hadde samme mor, nemlig Fjorgyn. Samme opplysning gis også i diktet Haustlong av Tjodolv den kvinværske der «Meiles bror» brukes som kjenning på Tor.
Chactidae

Utseende

Små til middelsstore skorpioner med store, kraftige klør. Kroppen er middels bred og ikke påfallende flat. Halen er temmelig tynn.

Levevis

Mange av artene lever på skogbunnen i tropisk regnskog, gruppen ser ut til å være særlig artsrik i områdene rundt elvene Orinoco og Amazonas.

Farlige arter

Ingen av artene er regnet som farlige for mennesker.

Utbredelse

Familien, slik den nå er avgrenset, finnes bare i Amerika.
Tahitipresse

Tahitipresse (Agence Tahitienne de Presse) var et offisielt nyhetsbyrå i Fransk Polynesia. Det ble startet av selvstyremyndighetene i landet i 2001. Byrået holdt til i Papeete og publiserte nyhetssaker på fransk og engelsk. På grunn av innsparinger ble byrået nedlagt i 2012.
Jersey Girl

Innspilling

Filmen fikk et såpass høyt budsjett etter at Ben Affleck krevde å få betalt det samme for denne filmen som han ville fått for en annen film. Affleck hadde i tidligere kuttet ned på honoraret sitt for Miramax Films, siden han var en av familien og hadde slått igjennom der. Men han følte at Miramax, og Harvey Weinstein i særdeleshet, utnyttet skuespillerne på den måten. I tillegg erstattet Lopez den billigere Joey Lauren Adams, ettersom Smith mente filmen ville blitt for lik Mallrats hvis Adams og Affleck skulle spilt par. 
De fleste av scenene Affleck og Lopez delte ble kuttet fra filmen, siden man ville tone ned Gigli-forbindelsen. Filmen ble også utsatt fra høsten 2003 til våren 2004, og alle bilder av Lopez ble fjernet fra trailere og annet promoteringsmateriell.
Jason Mewes hadde fått rollen som Arthur Bankmann, men måtte gi fra seg rollen til Jason Biggs på grunn av sine stoffproblemer.
Smith hadde denne gangen med seg den Oscarbelønnede filmfotografen Vilmos Zsigmond, og så frem til å jobbe med han. De tidligere filmene hans har ofte blitt kritisert for den stilistiske filmingen. Men Smith har uttalt at han heller vil jobbe med folk han kjenner, siden Zsigmond var med på å ødelegge stemningen på settet.
Den 69. BAFTA-utdelingen

Den 69. BAFTA-utdelingen (British Academy Film Awards), delt ut av British Academy of Film and Television Arts, ble avholdt 14. februar 2016, og hylte de beste filmene fra 2015. Seremonien fant sted i Royal Opera House i London, og ble presentert av Stephen Fry.
Nominasjonene ble offentliggjort 8. januar 2016, og Bridge of Spies og Carol hadde flest nominasjoner med ni hver. The Revenant vant den gjeveste prisen for beste film.
James Baker

Bakgrunn

James Baker er sønn av advokaten James Addison Baker jr. og hans hustru Ethel Bonner Means (død 1991). Baker tok først eksamen ved Princeton University i 1952, før han gikk inn i United States Marine Corps, hvor han tjenestegjorde som løytnant i to år. Etter militærtjenesten studerte Baker rettsvitenskap ved University of Texas i Austin, og avla eksamen i 1957 med juridisk doktorgrad. Han praktiserte som advokat fra 1957 til 1969 og igjen fra 1973 til 1975 hos Andrews & Kurth LLP i Houston.

Politiker

Han ble først medlem av Det demokratiske parti, men skiftet over til republikanerne. Baker gikk inn i politikken på 1970-tallet og var da vakgkampsleder for George Bush som den gang ville senator; Bush tapte mot den demokratiske kandidat Lloyd Bentsen. 
Han var blant annet underminister for handel i Gerald Fords regjering i 1975. I 1976 ledet Baker Fords mislykkede valgkamp for gjenvalg. Etter å ha ledet valgkampen til George H.W. Bush under primærvalgene i 1980, fikk Baker stillingen som stabssjef i Det hvite hus da Ronald Reagan ble valgt til president med Bush som sin visepresident. Baker hadde denne stillingen fra 1981 til 1985, da han ble finansminister. 
Etter nok en gang å ha ledet valgkampen til Bush ble Baker utenriksminister etter valgseieren i 1988. Han ble i posisjonen frem til 1992, og fikk blant annet Presidentens frihetsmedalje for tjenesten. Fra 1992 til 1993 var Baker igjen stabssjef i Det hvite hus.
Han er også kjent som grunnleggeren av James Baker Institute.
Atakent

Geografi

Atakent er en kystby ved Middelhavet i distriktet Silifke i provinsen Mersin. Leireslettene i Silifke ligger til vest for byen, og kystlinjen ligger til øst for byen. Byen ligger langs motorveien D 400. Distansen til Mersin er 67 kilometer, og til Silifke er det 15 kilometer. Koordinatene er 36°23′N 34°08′Ø. Befolkningen var i 2011 6 070.

Historie

Ruinene etter den historiske byen Korasion som ble grunnlagt av Flavius Uranius, borgermesteren av den romerske provinsen Isauria mellom 367 og 375, ligger nordøst for byen. Den nye byen er en sammenslåing av fire Oghuz-tyrkerbyer i 1987. Gamlebyen er nå delt inn i to kvarterer, Susanoğlu i øst og Kapızlı i vest.

Økonomi

Turisme er hovedinntektskilden til Atakent. Flere feriehus og campingplasser, samt nyere hoteller og klubber tiltrekker seg turister fra inn- og utland. Landbruk er også en viktig del av økonomien. Frukt, især jordbær, er kjente produkter fra byen.
Moabit kraftverk

Moabit kraftverk er et varmekraftverk i ortsteilen Moabit i Berlins bydel Mitte. Det har en installert produksjonskapasitet på 168 MW, fordelt på 2 blokker.
Anlegget ble påbegynt omkring 1957 og stod ferdig i 1990. Brenselkilden er steinkull. Operatør er energiselskapet Vattenfall.
Bergen Kino

Bergen Kino AS er et aksjeselskap som driver kinovirksomhet i Bergen. Selskapet driver de to kinokompleksene Konsertpaleet og Magnus Barfot.
Historisk har det vært kinofremvisninger flere steder i byen, bl. a. Eldorado kinoen (åpnet 1905, nedlagt 1981) som lå i krysset mellom Håkonsgaten/ Nygårdsgaten og Olav Kyrresgate. Den viste primært actionfilm, inklusive Western, og gikk populært under navnet «Revolverhuset». Virksomheten ble nedlagt i forbindelse med at Grieghallen ble åpnet (1978) og Konsertpalæet som tidligere huset Bergen filharmoniske orkester ble tilgjengelig for fast kinodrift.
Konsertpalæet og Engen kino (åpnet i 1961) er med tiden bygd ut og slått sammen til en moderne storkino med flere saler, under navnet Konsertpaleet i 1989. Magnus Barfot som åpnet i 2004, noe meter unna i gaten, er på tilsvarende vis en flersalskino. En forsøker å holde state of the art- (så langt som utviklingen er kommet) nivå på lyd- og filmutstyret på minst en av salene. Den største kinosalen i Bergen er KP1 i Konsertpaleet, som har 485 sitteplasser. I mai 2009 ble salen reåpnet etter en større oppgradering, flere andre kinosaler har også gjennomgått større endringer.
Forum kino på Danmarksplass var den største kinoen i Bergen frem til den ble lagt ned påsken 2005 etter å ha vist den siste Star Wars filmen. Den er et typisk eksempel på et bygg i funkisstil og ble tegnet og bygd til bare kinodrift. Forum kino var den største frittliggende kinobygning i Norge som ble bygd i 1930-årene. Arbeidet startet i 1936, men ble imidlertid stoppet under krigen og kinoen sto først ferdig i 1946. Etter krigen fortsatte byggearbeidene og kinoen var premiereklar den 4. oktober 1946. Den hadde da 1140 sitteplasser. Riksantikvaren har fredet bygget både interiør og eksteriør. Bygningen er per sommeren 2007 solgt to ganger, sist til en evangelisk bevegelse (Visjon Norge). Bygget har scene for forestillinger og teaterstykker med navn Forum Scene.
Sollentuna centrum

Sollentuna var et tettsted i Sollentuna kommune i Sverige, som nå er sammenvokst med Stockholm tettsted. Det ligger i landskapet Uppland i Stockholms län. Sollentuna centrum er administrasjonssenteret for Sollentuna kommune.
Østerrikes politiske system

Den lovgivende makt

Den lovgivende makt i Østerrike tilhører Nasjonalrådet og Forbundsrådet. Disse organene vedtar landets budsjett og alle lover på forbundsplan. Videre kontrollerer de regjeringen. Representantene i Nasjonalrådet er valgt av folket, mens Forbundsrådet er sammensatt av representanter fra delstatene. De to organene er ikke likeverdige, idet alle lover må vedtas av Nasjonalrådet, mens Forbundsrådet bare i få tilfeller har vetorett. Forbundsforsamlingen er et organ sammensatt av Nasjonalrådet og Forbundsrådet, og har som eneste oppgave å vedta en folkeavstemning om avsettelse  av presidenten og eventuelt å erklære krig.

Forbundspresidenten

Den utøvende makt tilhører Forbundspresidenten som også er statsoverhode i landet.
Forbundspresidenten velges ved direkte valg av folket.

Forbundsregjeringen

Østerrikes regjering (tysk: Bundesregierung) er den øverste utøvende makt i Østerrike. Den består av Forbundskansleren, visekansleren og et antall ministre. Regjeringen er et kollegium, der forbundskansleren som regjeringens leder er primus inter pares. Forbundskansleren kan ikke instruere ministrene eller gi retningslinjer for regjeringens politikk.

Forfatningsdomstolen

Forfatningsdomstolen i Østerrike (tysk: Verfassungsgerichtshof) har som oppgave å kontrollere at reglene i den østerrikske forfatningen overholdes. Domstolen kan overprøve lover og reglers grunnlovmessighet, er på denne måten pålagt å fremme demokratiet og rettsstaten.

Høyesterett

Den øverste instans av domstoler er ikke samlet i én domstol, men i tre. Det finnes én høyesterett for straffesaker og alminnelige sivile saker (Oberster Gerichtshof), én for forvaltningssaker (Verwaltungsgerichtshof) og én for asylsaker (Asylgerichtshof).

Østerrikes delstater

Delstatene er medlemmer av forbundsrepublikken Østerrike. Samtlige delstater har egne forfatninger og parlamenter kalt landdager. Fra landdagen utgår i hver delstat også en egen delstatsregjering. Domstolene er derimot i samtlige instanser føderale organer. Dette gjelder i motsetning til det som er tilfelle i for eksempel Tyskland og Sveits, der delstatene har egne domstoler, samtidig som det i den samme instansrekken også finnes føderale høyesteretter.

Landeshauptmann

Lederen av en delstatsregjering kalles Landeshauptmann (Land er tysk for delstat). Hun eller han blir valgt av landdagen og tatt i ed av Forbundspresidenten. En Landeshauptmann har også som oppgave å gjennomføre føderal lov i delstaten og er i denne sammenheng ansvarlig overfor Østerrikes regjering. Denne oppgaven er vanligvis delegert til en Landesrat som er et medlem av delstatsregjeringen.

Østerrikes distrikter

Østerrikes distrikter (tysk: Bezirk) utgjør et forvaltningsnivå mellom Østerrikes delstater og kommunene. Distriktene er rent administrative enheter.
Filip II av Spania

Bakgrunn

Filip ble født i Valladolid som eneste sønn av keiser Karl V av det tysk-romerske rike og Isabella av Portugal.

Konge

Da hans far abdiserte i 1556 ble Filip II hersker over Spania og dets kolonier i Amerika, Nederlandene og de spanske besittelser i Italia (Milano, Napoli og Sicilia). Filip beseiret Frankrike i 1559 og tilintetgjorde tyrkernes flåte i slaget ved Lepanto 1571. Hans manglende forståelse for Nederlandene førte til den spansk-nederlandske krig. I 1580 annekterte han Portugal.
Filippinene (Islas Filipinas) var da allerede blitt oppkalt etter ham, mens han var arveprins. De var imidlertid ikke blitt kolonisert (Magellans flåte led i sin tid nederlag) og det var først under kong Filip II at den reelle erobring fant sted. Filip II av Spania hersket dermed på den tid da det spanske velde var på sit største og mektigste. Uttrykket «riket over hvilket solen aldri går ned» ble til på Filips tid.
På Filips tid var det flere statsbankerotter, i 1557, 1560, 1569, 1575 og 1596. Dette var en av grunnene til at den nederlandske republikk erklærte sin uavhengighet i 1581.
Filip anså som en av sine viktigste oppgaver å kjempe for den katolske tro. Han betraktet England som sin fremste protestantiske fiende, noe som ansporte ham til et forsøk på å invadere England i 1588. Filip sendte en stor flåte (den uovervinnelige armada) inn mot fienden. Styrken klarte imidlertid ikke å slå de engelsk-nederlandske sjøstridskreftene og således legge grunnen for en spansk invasjon. Den led et knusende nederlag i Den engelske kanal. Dette førte i sin tur til at Spanias herrevelde på havet minsket. 
Filip II lot oppføre klosterslottet El Escorial utenfor Madrid. Det stod ferdig i 1584 og der er Spanias samtlige regenter etter Karl V blitt begravet.
Han døde på El Escorial av en plagsom, giktlignende sykdom.

Fire ekteskap

Han var gift første gang i 1543 med niesen Maria av Portugal (1527–1545). Hun døde i barsel i 1545, da hun fødte sønnen Don Carlos av Spania. Han ble gift annen gang i  1555 med niesen Maria I av England, som døde i 1558. 
Han ble gift for tredje gang i 1560 med Elisabeth av Valois (1546–1568). De fikk fem barn, hvorav to vokste opp: Isabella (1566–1633; gift med erkehertug Albrekt VII av Østerrike, nevøer på farssiden) og Katarina (1567–1597; gift med hertug Karl Emanuel I av Savoien).
Han ble så gift for fjerde gang i 1570 med Anna av Østerrike (1549–1580), datter av keiser Maximilian II (hans nevø) og Maria av Habsburg (hans søster). Med søsterdatteren fikk han barna Filip III av Spania og Maria.
Einar Lagerwall

Biografi

Lagerwall var en av pionerene som nordisk tegner for Walt Disney Company. Allerede i begynnelsen av 1960-tallet samarbeidet han med danske Disney Productions som da var hovedsetet for Nordens utgivelsen. Før det arbeidet han med ett bredt figurgalleri med blant annet Bäcka-Marcus, Münchhausen, Sigges Cirkus og flere utgivelser av klassiske svenske  folkeeventyr. Favorittverktøyet som ble benyttet var Higgins svarte tusj, Winsor-Newton mårhårspensel og diverse blyanter for skissearbeidet.
Erik Solér

Biografi

Solér vokste opp på Lillestrøm med norsk mor og spansk far. Faren flyttet tidlig tilbake til Spania og moren ble aleneforsørger. Med forbildet Tom Lund i naboblokka ble det naturlig for Solér å begynne med en fotballkarriere i Lillestrøm SK. De første årene var han midtbanespiller, men han ble senere omskolert til høyreback. Solér forlot Lillestrøm i 1984, og hadde et kort opphold i Eik-Tønsberg før han ble proff i Hamburger Sportverein. Etter én og en halv sesong i tysk fotball returnerte Solér til Norge og signerte for Brann. Han hadde også et opphold i danske AGF Aarhus før han avsluttet karrieren med et nytt opphold i Lillestrøm. Han ble dansk cupmester for Aarhus i 1988 og scoret i finalen.
På siste halvdel av 1990-årene var Solér, som er utdannet psykolog, en av Norges mest profilerte spilleragenter. To av hans mest kjente klienter var Erik Mykland og Steffen Iversen. Han sluttet som agent i 2003 da han kjøpte seg inn i Start. Han jobber også som ekspertkommentator i Viasat 4. Den 7. desember 2009 ble han presentert som general manager og sportsdirektør for New York Red Bulls i Major League Soccer en jobb han hadde frem til 2014.
Fra 2018 er Solér sportssjef i Norsk Toppfotball.
Misvisning

Misvisning, eller magnetisk deklinasjon er avvik mellom retningen til den geografiske nordpolen og magnetisk nord (kompassretningen) på et gitt sted på kloden. Er misvisningen positiv, betyr det at en kompassnål peker øst for den geografiske nordpol.
Misvisningen påvirkes av jordens magnetfelt, som er i stadig forandring, og kompassnålen viser ikke den geografiske retningen til den magnetiske polen.  
Deklinatorium er et instrument for å bestemme magnetisk misvisning deklinasjon.

Orienteringsløp

Ved orienteringsløp som arrangeres ulike steder i verden, får løperne vanligvis kart som er korrigert for misvisningen. De behøver derfor ikke ta hensyn til misvisningen når de skal fastsette retningen til neste post. Kartet som postene er inntegnet på har et rutenett som viser et koordinatsystem som forholder seg til den magnetiske nordpolen. Når løperne tar ut kompasskurs trenger de altså ikke å korrigere for misvisningen på stedet. Dette gjelder alltid i Norge og vanligvis på alle europeiske orienteringskart. I enkelte land kan det nok forekomme ukorrigerte kart. Da vil det være nødvendig å korrigere for misvisningen selv. Ved et orienteringsløp på New Zealand må det i så fall foretas en korreksjon på ca. + 20°, mens det ved et tilsvarende løp i Sør-Afrika må korrigeres med ca. - 20°.

Navigasjon til sjøs eller i luften

Ved navigasjon til sjøs eller i luften, som foregår etter kompasskurs, må det også korrigeres for misvisningen på stedet. I en båt eller et luftfartøy vil gjerne kompasset være fast montert, og det må da også korrigeres for deviasjon, som er kompassets påvirkning fra magnetfelt fra kilder ombord i fartøyet. 
GPS-kompass har ikke misvisning da disse ikke måler magnetisme, men baserer seg på samtidige GPS-observasjoner med to (eller flere) antenner.

Tidsmessige endringer

Som nevnt er jordens magnetfelt under stadig endring, og den magnetiske deklinasjonen endrer seg tilsvarende. I løpet av hundre år kan eksempelvis misvisningen på samme sted på kloden ha endret seg med mer enn 30°.
Arvid Mörne-prisen

Arvid Mörne-prisen er en litteraturpris oppkalt etter forfatteren og poeten Arvid Mörne og deles ut av Svenska folkskolans vänner til unge finlandssvenske forfattere under 30 år. Annethvert år deles den ut for noveller og annethvert for dikt. Prisen har blitt delt ut siden 1987.